SL Uradni list Evropske unije C 147/21

Končno poročilo pooblaščenca za zaslišanjev postopku v zvezi z zadevo COMP/F-1/38.338 – Hard haberdashery needles

(v skladu s členom 15 Sklepa Komisije 2001/462/ES, ESPJ z dne 23. maja 2001 o pristojnostih in nalogah pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

2009/C 147/14

Osnutek sklepa daje podlago naslednjim ugotovitvam:

Ta zadeva je bila odprta na podlagi informacij, ki jih je predložil predstavnik podjetja Entaco Ltd, in preiskav na podlagi člena 14(3) Uredbe Sveta št. 17 (1), ki jih je Komisija 7. in 8. novembra 2001 izvedla v prostorih več proizvajalcev kovinske in plastične galanterije v Skupnosti ter nemškega združenja proizvajalcev tehnologije za pritrjevanje VBT. Med navedeno preiskavo in poizvedbami na podlagi člena 11 Uredbe št. 17, ki so preiskavi sledile, je Komisija odkrila dokazno dokumentacijo, ki kaže na kršitev člena 81(1) Pogodbe ES s sporazumi in usklajenimi ravnanji s strani naslednjih podjetij:

William Prym GmbH and Co., KG and Prym Consumer GmbH & Co., KG (v nadaljnjem besedilu „Prym“), Coats plc (zdaj: Coats Holdings Ltd) in J & P Coats Ltd (v nadaljnjem besedilu „Coats“), Entaco Group Ltd in Entaco Ltd. (v nadaljnjem besedilu „Entaco“).

Komisija je 15. marca 2004 v skladu s členom 2 Uredbe (ES) št. 2842/98 (2) na podjetja Prym, Entaco in Coats naslovila obvestilo o nasprotovanju, ki ga je podjetje Entaco prejelo 16. marca 2004 ter podjetji Coats in Prym 17. marca 2004. Rok za odgovor na obvestilo o nasprotovanju je bil 13. maj 2004. Podjetjema Coats in Prym je bilo odobreno podaljšanje tega roka, in sicer do 28. maja 2004.

Komisija je odgovor podjetja Entaco prejela 5. maja 2004 in odgovora podjetij Coats in Pryms 28. maja 2004.

Dostop do spisov je bil omogočen prek CD-ROM-a, ki vsebuje dokumente iz spisov Komisije. Stranke so ga prejele 26. marca 2004.

Z dopisoma z dne 13. aprila in 5. maja 2004 je podjetje Coats zaprosilo za dostop do dodatnih informacij iz spisa Komisije z utemeljitvijo, da bi nekateri dodatni dokumenti, kopirani v prostorih podjetja Prym in združenja VBT, lahko bili pomembni za obrambo podjetja Coats. Poleg tega je podjetje Coats kritiziralo dejstvo, da so bili nekateri odstavki v obvestilu o nasprotovanju še pred tem oblikovani, čeprav se nanašajo na zadevne dokumente.

V dopisih z dne 3. in 7. maja 2004 sem se strinjala, da se praktično vsi dokumenti, ki so bili kopirani v prostorih podjetja Prym in jih je podjetje Prym medtem sprejelo kot nezaupne, pošljejo podjetju Coats. Obljubila sem tudi, da bodo skoraj vsi odlomki iz zahtevka podjetja Coats ponovno oblikovani. Skladno s tem so ustrezne službe Komisije dovolile dostop do teh dodatnih informacij v naslednjih dneh.

Glede drugih dokumentov, kopiranih v prostorih združenja VBT, pa sem menila, da niso dovolj povezani s to zadevo, da bi bilo njihovo razkritje upravičeno, zato zahtevek podjetja Coats ni bil odobren. Podjetje Coats temu pristopu ni ugovarjalo.

Na zahtevo strank, ki so želele biti v tej zadevi ustno zaslišane, je ustno zaslišanje potekalo 18. junija 2004.

Po ustnem zaslišanju so vse stranke dobile nezaupno različico odgovorov drugih strank. Vse stranke so bile obveščene, da se odgovori lahko štejejo za nove dokaze v zvezi z navedbami iz obvestila o nasprotovanju. Stranke so lahko svoje nadaljnje pripombe predložile v štirih tednih po prejemu.

Podjetje Coats je 28. julija predložilo nadaljnje dokumente kot odgovor na številna vprašanja, ki so bila odprta ali pojasnjena med ustnim zaslišanjem. Enako je 30. julija 2004 storilo podjetje Prym.

Podjetje Coats je 19. avgusta 2004 Komisiji poslalo memorandum s povzetkom svojih glavnih ugovorov na navedbe Komisije.

Osnutek sklepa, ki je bil predložen Komisiji, vsebuje samo ugovore, o katerih so stranke imele možnost izraziti svoje mnenje.

Na podlagi zgoraj navedenega menim, da je bila v tem primeru pravica strank do zaslišanja v celoti spoštovana.

V Bruslju, 19. oktobra 2004 Karen WILLIAMS

(1) Uredba Sveta št. 17 z dne 6. februarja 1962, Prva Uredba o izvajanju členov 85 in 86 Pogodbe ES (UL 13, 21.2.1962, str. 204).

(2) Uredba Komisije (ES) št. 2842/98 z dne 22. decembra 1998 o zaslišanju pogodbenic v nekaterih postopkih na podlagi člena 85 in 86 Pogodbe ES (UL L 354, 30.12.1998, str. 18).